text: 
  DET er tilsyneladende en KTAS-taktik, at man sender " andet geled " 
  i front, når lokummet brænder. KTAS-ledelsen burde forstå, at denne 
  taktik  -  " fremad drenge, jeg kommer straks "  -  kun virker, når 
  man ikke møder alvorlig opposition.
  
  KTAS' ledelse har tilsyneladende heller ikke lært den gamle regel om, 
  " .. at man kan narre nogle få altid og de fleste i en kortere 
  tid, men man kan ikke narre alle altid. "
  
  HERMED er vi så nået frem til dét, som sagen egentlig drejer sig om
  : En del abonnenter mener, at de bliver registreret for ydelser, de 
  ikke har modtaget.
  
  DISSE ydelser drejer sig for den almindelige abonnent groft sagt om 
  to kategorier: Almindelige samtaler og serviceydelser, herunder de 
  utugtige såkaldte " stønne-ydelser ".
  
  SE, nu har jeg ladet mig fortælle, at utugt kan være både 
  underholdende og motionerende, så lad os ikke forarges over dette 
  service-tilbud. Det, der bekymrer mig, er, at det tilsyneladende ofte 
  hænder, at både almindelige samtaler og stønne- og anden service 
  bliver registreret til andre abonnenter.
  
  
  
  